I. Šimko, minister vnútra SR: (2001-09-17):
Základným cieľom navrhovanej právnej úpravy je vymedziť novým spôsobom povahu služobného bytu, pretože podľa súčasnej právnej úpravy sú služobnými bytmi vo vzťahu k bytom obstarávaným zo štátnych prostriedkov iba byty určené na bývanie policajtov a vojakov z povolania, ktoré sa nachádzajú v priestoroch, vyhradené pre ozbrojené zbory, respektíve vo vojenskom priestore, pričom tieto priestory nie sú právne vymedzené. Z uvedených dôvodov sa navrhuje upraviť kategóriu služobných bytov tak, aby služobnými bytmi boli byty vo vlastníctve štátu určené na bývanie príslušníkov bezpečnostných zložiek a zamestnancov štátnych príspevkových organizácií a štátnych rozpočtových organizácií bez ohľadu nato, kde sa nachádzajú. Okrem toho sa vypúšťa ustanovenie, ktoré rieši stratu povahy služobného bytu. Nie je totiž žiaduce, aby služobné byty strácali svoju pôvodnú povahu zo zákona, pretože napriek tomu, že zamestnanec prestal vykonávať prácu, na ktorú je nájom viazaný, nie je vždy vhodné vypovedať ihneď nájom. Na druhej strane je však žiaduce, aby nájomcovi nevznikali práva podľa § 703 až § 708 Občianskeho zákonníka. Vážené pani poslankyne, vážení páni poslanci, vzhľadom na vyššie uvedené dovoľujem si vás požiadať o vyslovenie súhlasu s prerokovaním návrhu zákona a s jeho postúpení do druhého čítania. Ďakujem pekne za pozornosť. J. Migaš, predseda NR SR: Ďakujem pánu ministrovi za uvedenie zákona. Nech sa páči, zaujmite miesto určené pre navrhovateľov. Dávam slovo spravodajcovi, ktoré určil navrhnutý gestorský Výbor Národnej rady pre obranu a bezpečnosť poslancovi Antonovi Hoffmannovi. Nech sa páči, pán poslanec. A. Hoffmann, poslanec: Vážený pán predseda, vážený pán minister, vážené kolegyne, kolegovia, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov vystúpil pri prvom čítaní k vládnemu návrhu zákona, ktorým sa mení a dopĺňa zákon Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a s bytovými náhradami, tlač 1092, ako spravodajca určený navrhnutým gestorským Výborom Národnej rady Slovenskej republiky pre obranu a bezpečnosť. Na úvod vás chcem informovať o skutočnosti, že predmetný vládny návrh bol doručený poslancom Národnej rady Slovenskej republiky dňa 10. júla 2001, čím boli splnené podmienky určené § 72 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, t. j. doručenie návrhu zákona najmenej 15 dní pred schôdzou Národnej rady Slovenskej republiky, na ktorej sa uskutoční jeho prvé čítanie. Predseda Národnej rady Slovenskej republiky posúdil, že návrh zákona spĺňa náležitosti podľa § 70 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa legislatívnych pravidiel zaradil ho na rokovanie tejto 51. schôdze Národnej rady Slovenskej republiky v rámci prvého čítania. Ako spravodajca Národnej rady Slovenskej republiky k tomuto prvému čítaniu si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Vzhľadom na oprávnenia, ktoré pre mňa ako spravodajcu výboru vyplývajú, odporúčam, aby sa Národná rada Slovenskej republiky v zmysle § 73 ods. 3 písm. c) zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov uzniesla na tom, že po rozprave odporučí vládny návrh, ktorým sa mení a dopĺňa zákon Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a s bytovými náhradami, tlač 1092, prerokovať v druhom čítaní. Prosím, pán predseda, aby ste otvorili všeobecnú rozpravu k tomuto návrhu. J. Migaš, predseda NR SR: Ďakujem. Pán poslanec, nech sa páči. Zaujmite miesto určené pre spravodajcov výborov. Otváram všeobecnú rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne. Pani poslankyňa Keltošová a pani poslankyňa Tóthová. Uzatváram možnosť prihlásiť sa do rozpravy ústne. Vystúpia dve poslankyne - pani poslankyňa Keltošová, Tóthová. Nech sa páči, pani poslankyňa Keltošová. O. Keltošová, poslankyňa: Ďakujem za slovo, pán predseda. Budem veľmi stručná. Vážený pán minister, ako ste už povedali, tak táto novelizácia zákona vyplynula z programu poskytovania dotácií na výstavbu služobných bytov. Sú tu tie kategórie pre profesionálnych vojakov, príslušníkov Policajného zboru, Zboru väzenskej a justičnej stráže, SIS, Železničnej polície, vojakov Železničného vojska, colníkov a zamestnancov daňových úradov. Pán minister, ja sa pýtam, ako je týmto zákonom zaručená mobilita pracovnej sily v tom prípade, ak príslušný zamestnanec už nebude mať výkon práce v tom-ktorom rezorte. A akým spôsobom to bude mať dopad na ďalšie dotácie na nové služobné byty, pokiaľ bývalí zamestnanci týchto rezortov zostanú v týchto bytoch bývať. Moja druhá otázka smeruje k vám. Máte v dôvodovej správe na záver napísané, že vzhľadom nato, že predložený návrh zákona sa netýka dôležitých záujmov zamestnancov a zamestnávateľov, nie je potrebné prerokovať ho v Rade hospodárskej a sociálnej dohody. Tak ak bývanie nie je závažný sociálny problém dnes na Slovensku, tak ja sa potom pýtam, kde sú dnes odbory jednotlivých rezortov, ktoré sú zastúpené v Konfederácii odborových zväzov, či vedia o tomto návrhu zákona a akým spôsobom naň realizovali. Môžete mi to povedať aj z tej neformálnej stránky, ak máte od nich stanoviská, ale v každom prípade si myslím, že takýto návrh zákona, ktorý konzervuje daný stav, bude mať dopad na štátny rozpočet v budúcnosti, či už to bude v budúcom kalendárnom roku, alebo v ďalších kalendárnych rokoch. O oslabení mobility pracovnej sily ani nehovoriac. Ďakujem. J. Migaš, predseda NR SR: Ďalej v rozprave vystúpi pani poslankyňa Tóthová. Nech sa páči.